ทองปิดร่วงกว่า 26 เหรียญ
ทองคำปิดร่วง 26.2 ดอลลาร์ อยู่ที่ 1,578 ดอลลาร์/ออนซ์
21 ก.พ. 2556

ทองคำปิดร่วง 26.2 ดอลลาร์ อยู่ที่ 1,578 ดอลลาร์/ออนซ์ สัญญาทองคำตลาดนิวยอร์กปิดร่วงลงต่ำกว่าระดับ 1,600 ดอลลาร์/ออนซ์เมื่อคืนนี้ (20 ก.พ.) และเป็นการปิดที่ระดับต่ำสุดนับตั้งแต่เดือนก.ค.ปีที่แล้ว ขณะที่นักลงทุนมีท่าทีระมัดระวังการซื้อขายก่อนที่ธนาคารกลางสหรัฐ (เฟด) จะเปิดเผยรายงานการประชุม          สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 26.2 ดอลลาร์ หรือ 1.63% ปิดที่ 1,578 ดอลลาร์/ออนซ์          สัญญาโลหะเงินส่งมอบเดือนมี.ค.ปิดที่ 28.622ดอลลาร์/ออนซ์ ลดลง 80 เซนต์  และสัญญาโลหะทองแดงส่งมอบเดือนมี.ค. ลดลง 4.15 เซนต์ ปิดที่ 3.6080 ดอลลาร์/ปอนด์          สัญญาพลาตินัมส่งมอบเดือนเม.ย.ปิดที่ 1,647.10 ดอลลาร์/ออนซ์ ร่วงลง 50.40 ดอลลาร์ และสัญญาพัลลาเดียมส่งมอบเดือนมี.ค.ปิดที่ 736.40 ดอลลาร์/ออนซ์ ร่วงลง 27.75; ดอลลาร์          สัญญาทองคำร่วงลงอย่างต่อเนื่องติดต่อกัน 4 วันทำการ ซึ่งทำให้เกิดกระแสคาดการณ์ว่า ภาวะการซื้อขายที่คักคักในตลาดทองคำอาจจะสิ้นสุดลงและมีแนวโน้มว่าตลาดทองคำจะเข้าสู่ช่วงขาลง          นักลงทุนจับตาดูรายงานการประชุมของเฟดซึ่งมีขึ้นหลังจากตลาดปิดทำการแล้ว ทั้งนี้ รายงานการประชุมระบุว่า คณะกรรมการกำหนดนโยบายการเงินของเฟด (เอฟโอเอ็มซี) ยังคงมีความคิดเห็นที่ไม่สอดคล้องกันเกี่ยวกับระยะเวลาและปริมาณการซื้อพันธบัตร โดยกรรมการบางคนของเอฟโอเอ็มซีกล่าวว่า โครงการซื้อพันธบัตรอาจจำเป็นต้องยุติก่อนที่อัตราว่างงานจะลดลงต่ำกว่าระดับ 6.5%          นอกจากนี้ สัญญาทองคำยังได้รับแรงกดดันจากการแข็งค่าของสกุลเงินดอลลาร์ โดยดัชนีดอลลาร์ ซึ่งเป็นมาตรวัดเงินสกุลดอลลาร์ในตระกร้าเงินเมื่อเทียบกับสกุลอื่นๆ พุ่งขึ้นแตะระดับ 80.76 จุดเมื่อวานนี้ จากระดับของวันอังคารที่ 80.45 จุด